希道使君見遺古風謹次嚴韻
作者：張元幹
朝代：宋

paragraphs: 君侯氣挾飛仙骨，插腦伏犀高崒屼。
榮枯過眼海一漚，出處何心兔三窟。
養生得趣喜按摩，子夜不眠頻叱咄。
枕中玉函妙以微，肘後金精恍兮惚。
我真蒲柳欲師承，刻畫無鹽恐唐突。
似聞有意贈刀圭，倒卷逆流翻澥渤。
世間萬態古今同，政可忘言佯吃訥。
杖藜未辦飲菊潭，且看冥鴻秋滅沒。